Shiga
Su Chyi hte hkrum na, Amerikan salang Myen mung du
- Post 08 December 2010
- Last Updated on 01 June 2011
- By KNG
- Hits: 433
Slg. Yun a Myen mung de mali ya sa du ai hkrunlam gaw, Slgj. Su Chyi hpe shalawt ai hpang, hte November 7 ralata poi ngut ai hpang, shawng n’nan lang re.
Yangon na US hkringmang rung tsun ai gaw, Slg. Yun gaw, Myen hpyen asuya ningbaw ni hte mung hkrum shaga na re, nga ai.
NLD pati a ga tsun shaga ahkang lu, U Nyan Win tsun ai gaw, US asuya a Asian (Sinpraw) Pacific daw, ningtau lithkam Joseph Yun gaw, Slgj. Su Chyi hte December 10, bat manga ya shani hkrum shaga na re, nga ai.
Myen hpyen asuya gaw, ralata poi ngut ai hpang, Nov. 13 ya shani, Slgj. Su Chyi hpe dum nta kata rim sharen da ai kaw na dat dat ai re.
Galaw ngut sai Myen a ralata poi gaw, tara rap ra ai lam n nga kaya kahpa re ai hte, ninghkap pati ni hku nna, Myen hpyen asuya a pati hpe gara hku mung n dang hkra ralata poi ritkawp tara hta ka tawn ai re.
US Hkringmang rung kawn tsun ai gaw, Slg. Yun hku nna, Myen hpyen asuya hpe, shinggyim ahkaw ahkang rawt jat lam galaw na matu hte, mung masa bawng masha ni yawng hpe, kalang ta shalawt dat na matu, hpyi shawn na re lam tsun ai.
Bai nna, Myen mung masha hpe Amerikan a shinggyim nauna garum ningtum jaw na lam ntsa, US asuya myit yu wa na re lam mung, Slg. Yun tsun wa sai re.
Yun gaw, November 7 ralata poi dang ai, pati 10 hte Yangon mare kaba kaw hkrum shaga wa sai hte, National Democratic Force (NDF) pati a ningbaw Khin Maung Swe hte hkrum ai shaloi, ralata poi a lam hte US a hpaga pat hkum ai majaw Myen mung hta kade hkra machyi ai lam ni hpe san wa sai lam, chye lu ai.
Slgj. Chyi gaw, shi hpe shalawt dat ai shani kaw na, US asuya a Myen hpyen ningbaw ni hte bai matut mahkai ai lam hpe, shi myit dik ai hte madi shadaw ai lam tsun wa sai re.
Su Chyi gaw, 10 ning n hkrum hkat ai, England mungdan e nga ai shi a kasha Kim Aris hpe mani nbungli pa de sa sa dat sai mung re.
knc_Latn kac_Latn nld_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn